b'\n_START_ARTICLE_\nKarlo VI., car Svetog Rimskog Carstva\n_START_SECTION_\n\xc5\xbdivotopis\n_START_PARAGRAPH_\nRodio se kao drugoro\xc4\x91eni sin rimsko-njema\xc4\x8dkog cara Leopold I. i Tereze Sobieske zbog \xc4\x8dega je bio predodre\xc4\x91en za nasljedstvo \xc5\xa1panjolske krune, dok je njegov stariji brat Josip I. naslijedio oca na carskom i kraljevskom prijestolju. U ratu za \xc5\xa1panjolsku ba\xc5\xa1tinu Karlo na \xc4\x8delu austrijskih trupa ulazi u Madrid gdje je 1705. godine okrunjen za kralja Aragona i Kastilje. Zbog iznenadne smrti brata, Josipa I., koji nije ostavio mu\xc5\xa1kih potomaka, morao se odre\xc4\x87i krune Kastilje i Aragona i preuzeti krunu Svetog Rimskog Carstva i Ugarske. Mirom u Utrechtu 1713. godine, zavr\xc5\xa1io je Rat za \xc5\xa1panjolsku ba\xc5\xa1tinu, kojim se Karlo odrekao \xc5\xa1panjolskog prijestolja, ali je mirom u Rastattu (1714.) uspio ste\xc4\x87i \xc5\xa1panjolske posjede (Milano, Napulj, Siciliju, Sardiniju, \xc5\xa1panjolsku Nizozemsku). Unato\xc4\x8d postignutom uspjehu, uskoro je izgubio svu ostvarenu dobit. Siciliju i Napuljsko Kraljevstvo ustupio je napuljskom kralju Karlu VII. (\xc5\xa1panj. Karlo III.), dok je kralj Savoje Viktor Amadej II. dobio Sardiniju (1720.)._NEWLINE_U trenutku stjecanja carske krune bio je jedini mu\xc5\xa1ki odvjetak habsbur\xc5\xa1ke loze, zbog \xc4\x8dega se nametalo pitanje nasljedstva u slu\xc4\x8daju da ne bi za \xc5\xbeivota ostavio mu\xc5\xa1ke potomke. Stjecanjem okolnosti, time se pru\xc5\xbeila prilika Hrvatskom saboru da se samstalno uklju\xc4\x8di u dinasti\xc4\x8dku politiku i da nastupi nezavisno od Ugarske. Sabor je donio Pragmati\xc4\x8dnu sankciju 1713. godine, na osnovu koje je omogu\xc4\x87io Karlovoj k\xc4\x87eri Mariji Tereziji da ga naslijedi u habsbur\xc5\xa1kim nasljednim zemljama. _NEWLINE_Godine 1716. zapo\xc4\x8deo je rat protiv Osmanskog Carstva, kako bi pomogao saveznici Veneciji, koju su Osmanlije napale u Gr\xc4\x8dkoj i Dalmaciji. Carska je vojska pod zapovjedni\xc5\xa1tvom Eugena Savojskog postigla niz vojnih uspjeha kod Petrovaradina i Beograda, a Mle\xc4\x8dani u Dalmaciji, nakon \xc4\x8dega su Osmanlije bile prisiljene zatra\xc5\xbeiti mir, koji je sklopljen u Po\xc5\xbearevcu 1718. godine. Tim mirom Austrija je pro\xc5\xa1irila svoje posjede na sjevernu Bosnu, Srbiju, ostatak Srijema, Banat s Temi\xc5\xa1varem i Vla\xc5\xa1kom do Alute. Istodobno s vojnim uspjesima, Karlo je ostvario i uspjeh na diplomatskom polju. Do 1721. godine sve su nasljedne zemlje prihvatile zakon o nasljedstvu, a 1722. godine to je u\xc4\x8dinila i Ugarska, uvjetuju\xc4\x87i svoj pristanak nedjeljivo\xc5\xa1\xc4\x87u Hrvatske od Ugarske._NEWLINE_Karlo je 1734. godine bio uvu\xc4\x8den u rat za poljsku ba\xc5\xa1tinu, zbog \xc4\x8dega je reorganizirao Vojnu krajinu i ustrojio je kao zasebnu zemlju, unato\xc4\x8d protivljenjima Hrvatskog sabora. Budu\xc4\x87i da se u to vrijeme ve\xc4\x87 znalo kako \xc4\x87e suprug Marije Terezije biti lotarin\xc5\xa1ki vojvoda Franjo Stjepan, Francuska se uklju\xc4\x8dila u rat za poljsku ba\xc5\xa1tinu, kako bi sprije\xc4\x8dila ujedinjenje Austrije s Lotaringijom. Sukob je okon\xc4\x8dan 1735. godine tako \xc5\xa1to je Francuska dobila Lotaringiju, Franjo Stjepan je za od\xc5\xa1tetu dobio Toskanu, a Austrija je u zamjenu za izgubljenu Siciliju i jug Italije dobila talijanska vojvodstva Parmu i Piacenzu.._NEWLINE_Udajom Marije Terezije za Franju Stjepana 1736. utemeljena je dinastija Habsburg-Lothringen. Sljede\xc4\x87e godine zapo\xc4\x8deo je novi rat izme\xc4\x91u Habsbur\xc5\xa1ke Monarhije i Osmanskog Carstva koji je zavr\xc5\xa1io mirom u Beogradu 1739. godine, po kojem je Austrija bila prisiljena vratiti Turcima sve ono \xc5\xa1to je bila zauzela u prethodnom ratu. Sve to nije bilo dovoljno, tako da je njegovom smr\xc4\x87u 20. listopada 1740. po\xc4\x8deo Rat za austrijsku ba\xc5\xa1tinu. _NEWLINE_Novi njema\xc4\x8dko-rimski car nakratko je postao Karlo VII. Albert (1742.-1745.).'